**Deschidere în cheie**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*carnea trupului-alchimie de ceruri\*

hărți exacte trasează

gura ta sub epiderma sărutului

povestea cu îngeri reformaţi

setează programul trupului

mișcările tectonice din carne scot aștrii din focuri

(auto-combustia celulelor

n-ar fi strategia potrivită amorului)

voluptăţi striază fioruri din şevaletul pielii

tabloul

își alege magic nuanțele

nu tu ești vinovat

de înecul culorilor (doar alegerea lor te semnează)

cineva mai presus de prezență

eliberează

dă pașaport energiilor

helios trage din greu car de

comete albastre

carnea ca o mare roșie despică

drum în minune

tabloul îi finisează

destinului

menirea harului

microcosmul face loc infinitului

dumnezeu închide imaginea

și o fixează

sărutul

păstrează cheia